**A 2023. esztendőben a Magyar Urbanisztikai Társaság kimagasló szakmai teljesítményt elismerő egyéni Hild díjat adományoz**

**Dr Gerzánics Annamáriának**

**a balatoni települések közérdekű rendezéséért és szabályozásáért.**

Dr. Gerzánics Annamária **okleveles táj- és kertépítészmérnök, városépítési és városgazdasági szakmérnök a** regionális és településtervezés, a kutatás, az oktatás területén végzett kiváló munkája mellett meghatározó a közigazgatásban végzett közel négy évtizedes vezetői munkássága. A táji-környezeti értékeknek a területi tervezésben való megjelenítésének elkötelezett képviselője és szakembere. Nevéhez kötődik a Balaton természeti és épített értékeinek megóvását szolgáló ún. Balaton törvény megalkotása, a kiemelt térség területrendezési tervének és a partszabályozási tervek koordinálása. (Azt hittük, hogy maradandót alkotott, sajnos félő, hogy a közérdeket védő szabályozás felpuhul a befektetői érdekek nyomása alatt)

Annamária társaságunk, elkötelezett és aktív közösségteremtő tagja. Kiemelendő a MUT Környezetesztétika tagozat működtetése, a számtalan magas színvonalú rendezvény megszervezése.

**A** Magyar Arany Érdemkereszt, a Pro Régió Díj és az Ormos Imre emlékérem mellett immáron a Hild János Díj díjazottjaként köszönthetjük.

Gratulálunk!

**A 2023. esztendőben a Magyar Urbanisztikai Társaság kimagasló szakmai teljesítményt elismerő egyéni Hild díjat adományoz Dr. Németh Nándornak**

**a leszakadó falvak felzárkóztató fejlesztéséért végzett elhivatott és innovatív szakmai munkásságáért.**

Dr. Németh Nándor okleveles **terület és településfejlesztő geográfusként végzett majd tudományos fokozatot szerzett az** autópályahálózatok-fejlesztésének az ország térszerkezetére gyakorolt hatásának kutatásából. Pályáját a területi folyamatok és fejlesztés kutatásával kezdte az ELTE majd az MTA Közgazdaságtudományi Intézetének munkatársaként, majd mind fontosabbá vált számára, hogy a gyakorlatban segítse az arra leginkább rászoruló települések fejlődését. 2013-ban bekapcsolódott szülőfaluja, Gyulaj fejlesztési programjába, ahol a helyi szereplők és a külső támogatók közötti együttműködések katalizátoraként komoly szerepe volt abban, hogy a Gyulaj fejlesztési gyakorlatát mintaprogramként, a felzárkóztató fejlesztéspolitika sikertörténeteként ismerhette meg az ország. Ezt követően kapcsolódott be a Máltai Szeretetszolgálat Jelenlét programjainak munkálataiba, amelyben azok módszertani támogatását, majd gazdaságfejlesztési tevékenységének irányítását végzi. Nándor meghatározó szakmai szerepet vállalt abban, hogy a Felzárkózó Települések programja, a Máltai szociális program modelljére ráépülve, mára az ország 300 leginkább leszakadó kistelepülésének komplex programjává fejlődhetett.

Gratulálunk!